У ліку мерапрыемстваў, якія праводзіліся ў рамках фестывальнага Дня моладзі, быў і конкурс 3D-малюнкаў “Мая Беларусь — мой выбар”. Дык вось, першае месца ў ім сярод удзельнікаў ад усіх абласцей краіны заняў інспектар па кадрах ДЭУ-33 Сяргей Падрэз. Конкурс праводзіўся ў два этапы: першы быў адборачны абласны, другі — фінальны. На першым этапе эскізы работ удзельнікаў падаваліся ў аддзел праектнай дзейнасці ЦК ГА “БРСМ”. На другім этапе тыя, хто прайшоў у фінал, крэйдай малявалі свае работы на асфальце, дакладней, на тратуарнай плітцы. Малюнак пастаўчаніна журы прызнала найлепшым. Работу Сяргея Падрэза і самога пераможцу вы бачыце на гэтых здымках. Віншуем і ганарымся нашым таленавітым земляком. А яшчэ дзякуем начальніку філіяла “ДЭУ-33” Алегу Пятровічу Крукоўскаму за арганізацыю дастаўкі мала­дзёжнай дэлегацыі раёна ў Віцебск.